
الحاكم العربي كـاموني بطبعه ، إلى ما تحك ، والله ما يعطي الريحة .


عتاقد  الكل ان ثورة تونس استثناء فقط ، لكن بعدما نجحات ثورة الابطال المصريين  بدا كل دا كرسي تيراجع حيساباتو، ابتداءا من محماد مول لمحلبة الى اعلى  الهرم،  و كيفما كان متوقع، تحكو الناس و عطات ريحتهم، و بدا كل مسؤول  تيتحرك باش يتاخد اجراءات وقائية تحد من اصابتو بالعدوة و بالتالي يلقى نفس  المصير. صراحة الدنيا في ظل التورات زيـــانت، حتا بديتي  غير تا دوز من حدا لمقاطعة تيخرج ليك ضابط الحالة المدنية " خاسك شي اكستري  نعام اسيدي "، و البوليسي ديال المرور لسق تبسيمة و تيشير للسائقين و  البشاشة على وجهو. لفرملية بدات تاضرب لبرا برفق و تتبكي من كثر ما بقا  فيها المريض، خلاص رئيس المجلس البلدي معا ما قاريش عرض على سكان الدوار و  كرمهم، لحقاش سمع فالقنوات الشعوب تاتنادي بسقوط الرئيس يحساب ليه الناس  تاتكلم عليه.زعما مني وقعات هاد الحركات في المنطقة بدينا  تانشوفو تحركات ملموسة، البعض خدم بلا جتياز مبارة، و البعض الاخر ترسم  بعدما كان عرضي، و لي ما خدم ما ترسم تلقى وعود بتوفير مناصب شغل، حتا لو  أن الأمر تعلق بشباب نقاطع عن الدراسة في الاولى ابتدائي، و الطريف في  الامر ان هاد الكثيبة لي ما تتميز بين الأف من الزرواطة هي لي ستغلات الوضع  و تيطالبو بمناصب شغل محترمة ماشي جمع النفايات ولا جارديناج، بغاو يكونو   " دي بيلوط " و حتا أطباء نفسانيين... و كيفما كان الحال، و  نجحات هاد الحركات و لا فشلات، المهم أنها بينات على عيوب كثيرة، و بينات  أن المسؤولين ما تيتحركو حتا تيتحاكو و تيكونو تحت ضغط ، تماما كيفما تيتوب  لي لبساتو شي مرضة نيـــت، و فنات صحتو، و بدا تيحس أنه على باب الموت،  تما تيبدا يطير فلوضوء و يصلي النوافل و يسبح 24/24 – ئيوا فيــــن كنتي  فوقت الرخا - ، لكن المخيف في الأمر، هو عودة حليمة للعادة القديمة، زعما  غير يصح لمريض و يرجع للقصاير و الزهو و ينسا فين كان، كيفما غير تهمد  الأوضاع و تمشي هاد الحملة ديال الغوات يرجع المسؤول للترف و الحياة بالطول  و العرض و ينسى شعيبة، ئيلا كان غير هاكا، الله لا يخطينا هاد الحملة.
 
بـونـضـاضــر